Vatrogasne sirene probudile su rano jutros stanare Ožujske ulice na zagrebačkim Vrbanima gdje je oko 6.20 sati izgorio automobil Renault fluence zagrebačkih oznaka.

Vatrena stihija ispred kućnog broja 15. navedene ulice brzo je ugašena zahvaljujući petorici vatrogasaca koji su pristigli na intervenciju, a zagrebački policajci trenutno provode očevid kako bi se utvrdio uzrok požara koji je pod nerazjašnjenim okolnostima uništio automobil u vlasništvu Branimira H.

Sreća u nesreći je da ozlijeđenih osoba nije bilo, a pravodobnom reakcijom vatrogasaca požar se nije proširio.

Prije točno mjesec dana u susjednoj Rujanskoj ulici u istome naselju, izgorio je i Golf IV sisačkih oznaka u vlasništvu Krešimira Antolića, člana Uprave i direktora za sigurnost GNK Dinamo. Nepoznati počinitelj koji je tim piromanskim činom Antoliću poslao gnjusnu poruku, još uvijek nije otkriven.